Komission asetus (EY) N:o 2183/97, annettu 3 päivänä marraskuuta 1997, kuitupellavan tuotantotukea myönnettäessä noudatettavan vähimmäistuotoksen vahvistamisesta



Virallinen lehti nro L 299 , 04/11/1997 s. 0004 - 0005



KOMISSION ASETUS (EY) N:o 2183/97, annettu 3 päivänä marraskuuta 1997, kuitupellavan tuotantotukea myönnettäessä noudatettavan vähimmäistuotoksen vahvistamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna asetuksella (EY) N:o 3290/94 (2), ottaa huomioon pellavan ja hampun tuen myöntämistä koskevista yleisistä säännöistä 22 päivänä maaliskuuta 1971 annetun neuvoston asetuksen (ETY) N:o 619/71 (3), sellaisena kuin se on viimeksi muutettuna asetuksella (EY) N:o 154/97 (4), ja erityisesti sen 6 artiklan toisen kohdan, sekä katsoo, että eri korjuutavat vaikuttavat tuotokseen; tämän vuoksi vähimmäistuotokset olisi vahvistettava korjuumenetelmän mukaan, erityisesti tietyissä jäsenvaltioissa nykyisten viljelykäytäntöjen huomioon ottamiseksi olisi säädettävä näitä jäsenvaltioita koskevasta siirtymäjaksosta hyvien viljelymenetelmien mukaisten vähimmäistuotosten ottamiseksi asteittain käyttöön, olisi määritettävä pinta-alat ja tuotanto, joiden perusteella tuotos on arvioitava, on aiheellista säätää myönnettävän tuen vähentämisestä, jos vähimmäistuotosta ei noudateta, kuitenkin siten, että näiden vähennysten suhteellinen luonne säilyy, kyseisiä pinta-aloja ei saa jättää tuen ulkopuolelle asianmukaisesti tunnustettujen poikkeuksellisten ilmasto-olosuhteiden vallitessa, ja pellavan ja hampun hallintokomitea ei ole antanut lausuntoa puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla 1. Kuitupellavan tuotantotukea myönnetään ainoastaan niille pinta-aloille, joiden tuotos pellavanvarsina vastaa vähintään seuraavia vähimmäistuotoksia: a) korjuu nyhtämällä: 4 tonnia hehtaarilta rohkimatonta pellavanvartta ja 3 tonnia hehtaarilta rohkittua pellavanvartta; b) korjuu niittämällä: 2 tonnia hehtaarilta rohkimatonta ja rohkittua pellavanvartta. Vähimmäistuotosta mukautetaan kuitenkin Yhdistyneessä kuningaskunnassa, Espanjassa ja Portugalissa sijaitsevien pinta-alojen osalta seuraavasti: a) markkinointivuoden 1998/1999 osalta: - korjuu nyhtämällä: 2 tonnia hehtaarilta rohkimatonta pellavanvartta ja 1,5 tonnia hehtaarilta rohkittua pellavanvartta, - korjuu niittämällä: 1 tonni hehtaarilta rohkimatonta ja rohkittua pellavanvartta; b) markkinointivuoden 1999/2000 osalta: - korjuu nyhtämällä: 3 tonnia hehtaarilta rohkimatonta pellavanvartta ja 2 tonnia hehtaarilta rohkittua pellavanvartta, - korjuu niittämällä: 1,5 tonnia hehtaarilta rohkimatonta ja rohkittua pellavanvartta. 2. Huomioon otettava tuotos on niiden pinta-alojen, joista tukihakemus on tehty, keskimääräinen tuotos pellavanvarsina, tai jos tuen hakija on asetuksen (ETY) N:o 619/71 3 a artiklan b kohdan mukainen tuottaja, jokaisen sellaisen omistajan tai maanviljelijän, jonka kanssa hän on tehnyt pellavanviljelysopimuksen, pinta-alan keskimääräinen tuotos pellavanvarsina. Ensimmäisessä alakohdassa tarkoitettu keskimääräinen tuotos on pellavanvarsien määrä tonneina pellolta korjattuna ja valmiina jalostettavaksi jaettuna pinta-alan hehtaarilta. Jos pellavanvarret korjataan koneella, joka erottaa kuidun ja päistäreet, toimivaltainen viranomainen määrittää tuotoksen pellavanvarsina korjatun tuotemäärän perusteella ottaen huomioon erityisesti kyseisestä koneesta johtuvan hävikin. 2 artikla Jos 1 artiklassa tarkoitettua vähimmäistuotosta ei noudateta, kyseisille pinta-aloille maksettavaa tukea vähennetään seuraavan laskumenetelmän mukaisesti sanotun kuitenkaan rajoittamatta 3 artiklan soveltamista: a) jos todettu tuotos on vähintään 90 prosenttia vähimmäistuotosta, tukea vähennetään 10 prosenttia, b) jos todettu tuotos on alle 90 prosenttia mutta vähintään 80 prosenttia vähimmäistuotosta, tukea vähennetään 20 prosenttia, c) jos todettu tuotos on alle 80 prosenttia mutta vähintään 70 prosenttia vähimmäistuotosta, tukea vähennetään 30 prosenttia, d) jos todettu tuotos on alle 70 prosenttia mutta vähintään 60 prosenttia vähimmäistuotosta, tukea vähennetään 40 prosenttia, e) jos todettu tuotos on alle 60 prosenttia mutta vähintään 50 prosenttia vähimmäistuotosta, tukea vähennetään 50 prosenttia, f) jos todettu tuotos on alle 50 prosenttia vähimmäistuotosta, tukea ei myönnetä. 3 artikla Jäsenvaltioille annetaan komission hyväksynnän jälkeen lupa olla jättämättä tuen ulkopuolelle tietyn markkinointivuoden aikana pinta-aloja, joilla ei virallisesti tunnustettujen poikkeuksellisten ilmasto-olosuhteiden vuoksi saavuteta vähimmäistuotosta. 4 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan markkinointivuodesta 1998/1999. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä marraskuuta 1997. Komission puolesta Franz FISCHLER Komission jäsen (1) EYVL L 146, 4.7.1970, s. 1 (2) EYVL L 349, 31.12.1994, s. 105 (3) EYVL L 72, 26.3.1971, s. 2 (4) EYVL L 27, 30.1.1997, s. 1